BEGRUNDELSE

(1) Den 18. januar 2012 vedtog Rådet forordning (EU) nr. 36/2012 om restriktive foranstaltninger på baggrund af situationen i Syrien. Denne forordning ophævede og erstattede forordning (EU) nr. 442/2011.

(2) Rådet er nu nået til politisk enighed om at vedtage yderligere foranstaltninger, nemlig et forbud mod salg, køb, transport eller mæglervirksomhed i forbindelse med guld, ædle metaller og diamanter, restriktive foranstaltninger over for Syriens centralbank og tilføjelser til listen over de personer og enheder, foranstaltningerne er rettet imod.

(3) Denne foranstaltning falder ind under anvendelsesområdet for traktaten om Den Europæiske Unions funktionsmåde, og Unionens Højtstående Repræsentant for Udenrigsanliggender og Sikkerhedspolitik og Europa-Kommissionen foreslår derfor, at forordning (EU) nr. 36/2012 ændres for at give disse foranstaltninger virkning.

2012/0031 (NLE)

Fælles forslag til

RÅDETS FORORDNING

om ændring af forordning (EU) nr. 36/2012 om restriktive foranstaltninger på baggrund af situationen i Syrien

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215,

under henvisning til Rådets afgørelse 2011/782/FUSP om restriktive foranstaltninger over for Syrien[1],

under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og

ud fra følgende betragtninger:

(1) Den 18. januar 2012 vedtog Rådet forordning (EU) nr. 36/2012 om restriktive foranstaltninger på baggrund af situationen i Syrien[2].

(2) I betragtning af den syriske regerings fortsatte brutale undertrykkelse og overtrædelse af menneskerettighederne indføres der ved Rådets afgørelse 2012/.../FUSP om ændring af afgørelse 2011/782/FUSP yderligere foranstaltninger, nemlig et forbud mod salg, køb, transport eller mæglervirksomhed i forbindelse med guld, ædle metaller og diamanter, restriktive foranstaltninger over for Syriens centralbank og tilføjelser til listen over de personer og enheder, foranstaltningerne er rettet imod.

(3) Da disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for deres gennemførelse, navnlig for at sikre, at de økonomiske aktører i alle medlemsstaterne anvender dem ensartet.

(4) Rådets forordning (EU) nr. 36/2012 bør derfor ændres i overensstemmelse hermed.

(5) For at sikre, at foranstaltningerne i denne forordning virker effektivt, bør den træde i kraft øjeblikkeligt —

VEDTAGET DENNE FORORDNING:

Artikel 1

Forordning (EU) nr. 36/2012 ændres således:

(1) Følgende artikel 11a indsættes:

"Artikel 11a

1. Det er forbudt:

a) direkte eller indirekte at sælge, levere, overføre eller eksportere guld, ædle metaller og diamanter, der er opført i bilag VIII, uanset om de har oprindelse i Unionen eller ej, til Syriens regering, dens offentlige organer, selskaber og agenturer, Syriens Centralbank, personer, enheder eller organer, der handler på deres vegne eller efter deres anvisning, eller enheder eller organer, der ejes eller kontrolleres af dem

b) direkte eller indirekte at købe, importere eller transportere guld, ædle metaller og diamanter, der er opført i bilag VIII, uanset om de har oprindelse i Syrien eller ej, fra Syriens regering, dens offentlige organer, selskaber og agenturer, Syriens Centralbank, personer, enheder eller organer, der handler på deres vegne eller efter deres anvisning, eller enheder eller organer, der ejes eller kontrolleres af dem og

c) direkte eller indirekte at yde teknisk bistand eller mæglervirksomhed og finansiering eller finansiel bistand i forbindelse med varerne i litra a) og b) til fra Syriens regering, dens offentlige organer, selskaber og agenturer, Syriens Centralbank, personer, enheder eller organer, der handler på deres vegne eller efter deres anvisning, eller enheder eller organer, der ejes eller kontrolleres af dem.

2. Bilag VIII omfatter guld, ædle metaller og diamanter, som er omfattet af forbuddene i stk. 1."

(2) Følgende artikel 21a indsættes:

"Artikel 21a

Uanset artikel 14 kan medlemsstaternes kompetente myndigheder på betingelser, som de skønner passende, tillade, at visse af Syriens centralbanks indefrosne pengemidler eller økonomiske ressourcer frigives eller, at visse indefrosne pengemidler eller økonomiske ressourcer stilles til rådighed for Syriens centralbank, når det er fastlagt, at pengemidlerne eller de økonomiske ressourcer er nødvendige for at give kredit- eller finansieringsinstitutter likviditet til finansiering af handel, forudsat at den pågældende medlemsstat har underrettet de øvrige medlemsstater og Kommissionen om, at denne har til hensigt at give tilladelse mindst ti arbejdsdage inden tilladelsen."

Artikel 2

Bilag II til forordning (EU) nr. 36/2012 ændres i overensstemmelse med bilag I til denne forordning.

Artikel 3

Bilag II til denne forordning indsættes som bilag VIII til forordning (EU) nr. 36/2012.

Artikel 4

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG I

I bilag II til forordning (EU) nr. 36/2012 indsættes følgende enheder:

[Contents confidential]

BILAG II

Liste over guld, ædle metaller og diamanter omhandlet i artikel 11a

HS-kode Varebeskrivelse

7102 Diamanter, også bearbejdede, men ikke monterede eller indfattede.

7106 Sølv (herunder forgyldt og platineret sølv), ubearbejdet eller i form af halvfabrikata eller som pulver.

7108 Guld (herunder platineret guld), ubearbejdet eller i form af halvfabrikata eller som pulver.

7109 Gulddublé på uædle metaller eller på sølv, ubearbejdet eller i form af halvfabrikata.

7110 Platin, ubearbejdet eller i form af halvfabrikata eller pulver.

7111 Platindublé på uædle metaller, sølv eller guld, ubearbejdet eller i form af halvfabrikata.

7112 Affald og skrot af ædle metaller eller af ædelmetaldublé; andet affald og skrot med indhold af ædle metaller eller ædelmetalforbindelser, af den art der hovedsagelig anvendes til genindvinding af ædle metaller.

7502 Ubearbejdet nikkel.

7503 Affald og skrot, af nikkel.

7504 Pulver og flager af nikkel.

8103 Tantal og varer deraf, herunder affald og skrot.

8112 Rhenium, indium og germanium."

[1] EUT L 319 af 2.12.2011, s. 56.

[2] EUT L 16 af 19.1.2012, s. 1-32.